Stine Brix (EL), 2013-04-19:
Hr. Frank Aaen er jo sædvanligvis vores erhvervsordfører, men han er i Aalborg i dag, så man må nøjes med mig i stedet for.
Jeg kan sige, at vi hverken kan støtte B 45, B 46 eller B 47.
Og som flere har været inde på før mig, er det naturligvis sådan, at vi altid tjekker lovgivningen i landene omkring os og lader os inspirere og ser, om der er gode ideer at hente.
Helt grundlæggende deler vi fra Enhedslistens side ikke opfattelsen af, at lovgivningen eller reguleringen for den sags skyld skulle være skadelig og belastende for erhvervslivet.
Tværtimod kan det jo være fuldstændig nødvendigt, at vi stiller krav til f.eks. arbejdsmiljø, fødevaresikkerhed og miljøbeskyttelse, ligesom det faktisk kan vise sig at være en fordel for danske virksomheder, at vi har stillet de her krav.
Vi ser f.eks., at fordi Danmark er kendt for en høj fødevaresikkerhed, har vi også gode muligheder for at afsætte fødevarer til omverdenen.
Så vil jeg i øvrigt bemærke, at en meget stor del af lovgivningen, som jo kommer på det her område, kommer som følge af EU-lovgivning, og jeg har svært ved at se, hvordan vi skulle kunne stoppe det i 3 år eller udsætte det til bestemte tidspunkter.
Men det kan være, forslagsstillerne kan kommentere det.
Jeg synes også, det er værd at bemærke, at det billede, der bliver tegnet, af, at Danmark skulle være fuldstændig underdrejet, når det gælder international konkurrence, netop er fortegnet.
Det er jo ikke sådan, at danske virksomheder står specielt dårligt i den internationale konkurrence.
Vi sælger faktisk mange produkter til udlandet, og vi har også et pænt overskud på betalingsbalancen.
Samtidig kan man jo i dagspressen læse den ene rangliste efter den anden, hvor Danmark bliver kåret til at være et af de bedste lande i verden at drive virksomhed i, fordi vi har et velreguleret samfund, en god infrastruktur, et godt velfærdssamfund og en masse andre konkurrencefordele, som vores virksomheder nyder godt af.
Nu lægger jeg mærke til, at der er kommet nogle, tror jeg, lærere ind – de siger ja, det er lærere – for at høre debatten, med T-shirt på, hvor der står: »Samarbejde fremmer forståelsen«, hvis jeg kan læse rigtigt.
Ja, de nikker.
Og det er jo også et af de parametre, som tit bliver fremhævet som en stor fordel for det danske arbejdsmarked, nemlig at vi forhandler om tingene, og at vi laver gode aftaler, som gør, at der er stabile vilkår for både virksomheder og medarbejdere.
Altså, udfordringen for virksomhederne er, som jeg ser det, ikke først og fremmest konkurrenceevne.
Udfordringen lige nu er jo en voldsom opbremsning i den hjemlige efterspørgsel, både fordi vi strammer så hårdt op på den offentlige sektor, og selvfølgelig også fordi den internationale krise også er til stede i Danmark.
Jeg tror sådan set ikke, at det vil hjælpe på de især små og mellemstore virksomheder, som oplever, at det er svært at få fyldt ordrebogen op, at man fjerner regler, som i dag beskytter arbejdsmiljø, miljø, natur osv.
Jeg tror sådan set heller ikke, det kommer til at hjælpe, at man sænker selskabsskatten.
Formentlig kommer vi bare til at se nogle virksomheder, som sparer endnu mere op, end de allerede gør, eller udbetaler større udbytter til deres aktionærer.
Det kan også være,
at vi i langt højere grad skal understøtte efterspørgslen via de offentlige investeringer, f.eks. i fremtidige teknologier, som kan skabe vedvarende energi, eller som kan understøtte velfærdsteknologi.
Nogle af de ting tror jeg er det, der skal til, for at vi får skabt job, og ikke de forslag, vi har på bordet i dag.